In situ - Godišnjak Odjela za arheologiju Sveučilišta u Zadru stručni je časopis koji za osnovni cilj ima popularizaciju arheološke struke i znanosti. Jedan od ciljeva časopisa je brzo i pravodobno prenošenje informacija i preliminarnih rezultata tekućih i netom završenih istraživanja i drugih projekata Odjela za arheologiju. Stoga su u časopisu zastupljene informacije o projektima, terenskim pregledima i arheološkim istraživanjima Odjela u protekloj godini. Sukladno tome autori radova su djelatnici Odjela za arheologiju s mogućnošću koautorstva sa suradnicima na projektima i istraživanjima. Nakladnik: Sveučilište u Zadru, Odjel za arheologiju ISSN (Online) 2991-4817 ISSN (Tisak) 2991-3373 Časopis izlazi jednom godišnje u tiskanom obliku, a dostupan je i u digitalnom obliku putem mrežnih stranica Sveučilišta. Godišnjak se tiska dvojezično – usporedno na hrvatskom i engleskom jeziku. Radovi u časopisu prošli su uredničku recenziju. In situ je časopis u otvorenom pristupu. Korisnici smiju kopirati i distribuirati materijal te mijenjati, preoblikovati ili prerađivati materijal sve dok citiraju izvornik na odgovarajući način, sukladno CC BY licenci. Sadržaj časopisa u cijelosti je besplatno dostupan na: In situ (unizd.hr) Autori koji objave rad u časopisu In situ zadržavaju autorska prava nad svojim radom i pravom na objavljivanje bez ograničenja.
U radu su izneseni rezultati arheoloških istraživanja na gradini Gradac u Potirni, smještenoj na jugozapadnom dijelu otoka Korčule. Istraživanja su provedena u travnju 2024. godine, u sklopu studentskoga istraživačkog projekta koji je financirao Odjel za arheologiju Sveučilišta u Zadru. Pronađena pokretna arheološka građa omogućila je barem djelomično sagledavanje svakodnevice brončanodobne zajednice na ovome južnodalmatinskom otoku.
Pakoštane – Crkvina, posljednje počivalište na obali Vranskog jezera
Nakon višegodišnje pauze, u proljeće 2024. nastavljena su istraživanja lokaliteta Crkvina u Pakoštanima na obali Vranskog jezera. Ovogodišnja istraživačka kampanja usredotočila se na prostoriju uz južni brod crkve gdje je ispod sloja popločanja istražen niz grobova s brojnim pokojnicima.
Brodolom kod hridi Malog Školja u uvali Suđurđu na otoku Šipanu
Istraživanje brodoloma kod hridi Malog Školja i ove se godine pokazalo iznimno zanimljivim. Otkriveni su mnogi novi elementi brodske konstrukcije, a najveću pozornost izazvao je niz palubnih greda i dvaju uzdužnih elemenata za njihovo učvršćenje. Osim toga, dosegnuta je i krma broda. U središnjem dijelu otkriveno je 14 okruglih predmeta od bakrenog lima, za sada nepoznate funkcije te 72 kamene kugle od pet različitih kalibara. Sustavno istraživanje potrebno je nastaviti kako bi se proučila kasnorenesansna brodogradnja na prostoru Dubrovačke Republike i njezinih saveznika.
Arheološki pregled lokaliteta na području Gračaca, Nina, Polače, Poličnika, Stankovaca, Sukošana i Zadra
Tijekom hladnijeg razdoblja potkraj 2024. i početkom sljedeće godine rekognoscirano je devet arheoloških lokaliteta diljem kopnenog dijela Zadarske županije. Pregledan je niz prapovijesnih gradinskih naselja: Ćosina gradina u Gornjoj Jagodnji, gračačka Gradina, Mala gradina i Vinac kod Stankovaca te Trojan uz Stabanj. Osim Grusa, antičkog nalazišta kod Briševa, arheološki je pregledano i nekoliko srednjovjekovnih nalazišta, i to: Blato u pograničju Zadra i Nina, okoliš crkve sv. Kate u selu Budaku te Račice kod Debeljaka.
Rani novovjekovni brodolom kod rta Ratca na otoku Koločepu
Brodolom kod rta Ratca na otoku Koločepu iznimno je vrijedno podmorsko arheološko nalazište iz ranoga novog vijeka. Usprkos tomu, o njemu se do sada nije povela odgovarajuća briga pa se stanje na njemu i dalje narušava neovlaštenim ronilačkim aktivnostima. Tijekom stručnog očevida i površinskog čišćenja nalazišta 2024. godine pronađeni su brojni predmeti iz brodske opreme i tereta, a otkriveni su i odlično očuvani ostatci drvene brodske konstrukcije. Iako je nalazište trenutačno zaštićeno geotekstilom, takva je zaštita samo privremenog karaktera pa je nastavak istraživanja, čini se, za sada najpovoljniji način dugoročne zaštite.
U jesen 2024. godine na podgradinskom dijelu kasnoprapovijesnog naselja Kopila na otoku Korčuli provedena su manja arheološka iskopavanja probnog karaktera. S obzirom na to da je riječ o prostoru u prošlosti podvrgnutom intenzivnoj agrarnoj kultivaciji, primarni cilj zahvata bio je utvrditi stanje arheoloških depozita kako bi se planirao daljnji pristup istraživanju ovog važnog lokaliteta.
U sklopu projekta Hrvatske zaklade za znanost (Potopljena neolitička nalazišta u podmorju hrvatskog dijela Jadrana IP-2022-10-3893), tijekom svibnja 2024. provedena su podmorska arheološka istraživanja na lokalitetu Soline. Istraživanjem površine 3 x 6 metara, definiran je kraj unutarnje strane obalnog zida. Istraživani je prostor povišeniji u odnosu na ostale dijelove obalnog zida, te najvjerojatnije pronađena konstrukcija pripada fortifikacijama koje su dio ulaznog dijela u kasnoneolitičko naselje.
Brodolom iz 1. st. pr. Kr. kod rta Letavice na otoku Pagu
Istraživanje odlično očuvanih ostataka potonulog broda kod rta Letavice nastavilo se i tijekom 2024. godine, uz financijsku podršku Ministarstva kulture i medija RH. Kao i prethodne godine, radovima je obuhvaćena južna strana nalazišta, tj. mjesto na kojemu se pretpostavlja postojanje brodske kuhinje. Među nalazima ističe se potpuno očuvana čaša od smeđeg stakla, izrađena tehnikom lijevanja. Pronađeno je i nekoliko cjelovitih ili djelomično očuvanih keramičkih posuda te ostatci većega metalnog recipijenta.
Arheološko istraživanje na lokalitetu Šopot – Crkvina 2024. godine
U 2024. godini nastavljena su arheološka istraživanja lokaliteta Crkvina u Šopotu nedaleko od Benkovca. Tijekom ovogodišnje kampanje koju provodi Zavičajni muzej Benkovac u suradnji s Odjelom za arheologiju Sveučilišta u Zadru, nastavljeno je istraživanje grobova na prostoru zapadno od crkve. Riječ je o višeslojnom groblju s različitim tipovima grobova, od ukopa u jednostavne zemljane rake do grobova s arhitekturom od kamenih ploča i amorfnog kamenja. Uz ostale grobove na lokalitetu je pronađena i istražena kamena konstrukcija koja predstavlja manju grobnu parcelu, unutar koje su nađena dva groba s arhitekturom, postavljeni jedan iznad drugoga, a otkrivene su još četiri slične konstrukcije koje tek treba istražiti.
Kozja peć je impozantan speleološki objekt koji se nalazi na vrhu središnjeg dijela Dugog otoka. Iskopavanjem su otkriveni slojevi koji se u gotovo neprekinutoj stratigrafskoj sekvenciji mogu pratiti od antičkih sve do ranih prapovijesnih razdoblja
Brodolom kod otočića Gnalića (Gagliana grossa, 1583.)
Sustavno istraživanje brodoloma kod otočića Gnalića, koje je započelo 2013., nastavilo se tijekom kolovoza 2024. godine, s ciljem izmještanja svih elemenata glavnoga brodskog rebra, nastavka istraživanja u smjeru pramca te uklanjanja bačava iz krmenog i središnjeg dijela broda. Svi su ciljevi s uspjehom realizirani, ali je količina novootkrivenih bačava u pramčanom dijelu broda znatno usporila podmorski iskop. U središnjemu krmenom dijelu broda otkrivena je jedna potpuno očuvana bačva. Glavno je rebro, nakon izmještanja, podijeljeno u sedam cjelina, fotogrametrijski dokumentirano te ostavljeno na morskom dnu do sljedeće istraživačke kampanje.
Sveti Ivan u Stivanjem polju na Dugom otoku
U radu se opisuju rezultati sedme kampanje arheoloških istraživanja oko crkve sv. Ivana u Stivanjem polju unutar Parka prirode Telašćica. Uz nekoliko srednjovjekovnih grobova, uočen je i stariji, dosad nezabilježeni, horizont ukopa, datiran u 4. i 5. stoljeće.
Podmorsko arheološko istraživanje uvale Caske na otoku Pagu
Podmorsko arheološko istraživanje u uvali Caski na otoku Pagu nastavilo se u vremenu od 4. do 19. svibnja 2024. godine. Tijekom prvog tjedna radovi su započeli u Zoni D Sektora 1, na mjestu gdje su zaustavljeni prošle godine. Drugog tjedna, uzimajući u obzir nova otkrića, istraživanje se nastavilo u maloj uvali jugoistočno od Tunere, zvanoj Mala Pošta. Na tom mjestu otkriven je niz pilona koji su vjerojatno podržavali drvenu operativnu obalu uz veliki potporni zid, izgrađen s ciljem sprječavanja erozije. Na položaju Mrke stene, dalje u smjeru uvalice Pod bužu, otkriveni su ostatci još jednog potopljenog broda. S obzirom na to da je do otkrića došlo posljednjega radnog dana, istraživanje broda planira se tijekom iduće istraživačke kampanje.
Rad donosi rezultate arheoloških istraživanja provedenih u pećini Vlaknu na Dugom otoku tijekom 2024. godine u sklopu projekta Ministarstva kulture i medija Republike Hrvatske.
Istraživanje teškog bombardera B-24 h Liberatora Lady Luck u podmorju otoka Biševa
Poznato je da su dana 17. studenoga 1944. godine savezničke sile uputile 630 borbenih aviona u misiju bombardiranja industrijske zone Beča. U misiji je sudjelovao i bombarder B-24H #42-52774, nadimka Lady Luck, pod vodstvom pilota Henryja Millsa. Iako je cilj misije uspješno postignut, motore bombardera oštetila je protuzračna obrana, što je i uzrokovalo avionsku nesreću pri pokušaju slijetanja na viški aerodrom. Podvodni arheološki lokalitet s ostatcima olupine nalazi se zapadno od otoka Biševa i obuhvaća ukupno tri položaja (L 1-3), na prosječnoj dubini od 90 metara. Istraživanje je pokrenula Agencija za pronalazak nestalih osoba (DPAA), pod vodstvom organizacije RPM Nautical Foundation, u suradnji s partnerima i vanjskim izvođačima, s ciljem pronalaska posmrtnih ostataka preminulih članova posade aviona, a zatim i njihove repatrijacije u Sjedinjene Američke Države. U 2024. godini provela se treća istraživačka kampanja u kojoj se, nakon izrade dokumentacije postojećeg stanja daljinskim metodama i fotogrametrijom, nastavio iskop u ciljanim sondama na položaju 1 (L 1), gdje se nalazi glavnina dijelova bombardera (trup, rep, krila). Članak opisuje tijek istraživačke kampanje, metodologiju rada i intervencije na podvodnom nalazištu.
Podmorski arheološki pregled Dubrovačko-neretvanske županije
Rad na projektu Hrvatske zaklade za znanost Potopljena neolitička nalazišta u podmorju hrvatskog dijela Jadrana uključuje i poseban pregled podmorja obalnih županija. U 2024. godini bio je predviđen pregled Dubrovačko-neretvanske županije. Pregledane su potencijalne pozicije te su utvrđeni arheološki ostatci koji se okvirno mogu datirati u vrijeme neolitika.
Rimsko imanje na lokalitetu Beneficij-Gudulija, otok Korčula
U radu se donose rezultati arheoloških iskopavanja na lokalitetu Beneficij-Gudulija kod Vele Luke na otoku Korčuli na kojem su još sredinom 20. stoljeća zabilježeni ostatci rimskoga ruralnog imanja. Ovogodišnja istraživanja nastavak su na ona započeta 2018. godine u suradnji Odjela za arheologiju Sveučilišta u Zadru te Centra za kulturu Vela Luka kojima se pomalo otkrivaju prostorni i sadržajni opsezi lokaliteta, ali i dinamika života na njemu u razdoblju od 1. do 6. stoljeća.
Nastavak podmorskog istraživanja na Trsteniku u Kaštel Sućurcu
S obzirom na to da je tijekom istraživačke kampanje 2023. godine u cijelosti otkriven brod Trstenik 3, ovogodišnji radovi bili su usmjereni na fino čišćenje, uklanjanje proveza i izradu potpune dokumentacije o stanju brodske konstrukcije. Brod se sastoji od kobilice, početnog dijela pramčane i krmene statve, šest vojeva sa svake strane (sastavljenih od jedanaest platica sa sjeverne i osam platica s južne strane), po jedne bokoštitnice sa svake strane (sedmi voj), trideset i četiri rebra koja se sastoje od rebrenica ili polurebrenica te rebrenih nastavaka, triju proveza sa sjeverne i dviju proveza s južne strane te dvaju kratkih elemenata postavljenih, čini se, za pridržavanje proveza.
Tijekom izgradnje stambenog objekta u Senju na predjelu Alej k. č. 802/1 k. o. Senj provedeni su arheološki nadzor i iskopavanje. Tom prigodom pronađeni su ostatci crkveno-samostanskog kompleksa s grobljem koji je otkriven i djelomično istražen i tijekom istraživanja 2021. godine. Lokalitet nije istražen u cijelosti, već samo do one dubine koja će biti devastirana građevinskim radovima. Objekt čiji su ostatci pronađeni ovim istraživanjima srušen je u 16. stoljeću, kada je Ivan Lenković dao srušiti sve zgrade izvan zidina Senja kako ne bi poslužile kao utvrda Turcima u neposrednoj blizini grada. Istraživanjem je pronađeno i groblje, a istraženo je pet grobova. U 18. ili 19. stoljeću na ovom prostoru gradi se objekt četvrtastog tlocrta s dvama kontraforima s unutrašnje strane koji funkcionira vrlo kratko. Nakon toga se teren nivelira, nasipavaju se velike količine zemlje te je prostor zadobio današnji izgled.
Podmorsko arheološko istraživanje – Galešnjak 2024.
U sklopu predviđenih aktivnosti projekta Potopljena neolitička nalazišta u podmorju hrvatskog dijela Jadrana (IP-2022- 10-3893, voditelj: M. Parica), bilo je i podmorsko arheološko istraživanje i terenski pregled u podmorju otočića Galešnjaka u blizini mjesta Turnja. Voditelj istraživanja, koje je obavljeno sredinom studenoga, bio je Mate Parica (Sveučilište u Zadru), a zamjenik istraživanja Mladen Pešić (Međunarodni centar za podvodnu arheologiju – Zadar). Istraživanja su bila usmjerena na pregled neolitičkoga komunikacijskog nasipa te sondiranje morskog dna sjeverno od Galešnjaka.
Arheološki nadzor u zgradi bivšeg Socijalnog na zadarskom poluotoku
Na mjestu zgrade bivšeg Socijalnog u samom srcu zadarskog poluotoka u travnju 2024. godine proveden je arheološki nadzor tijekom iskopa osam sondažnih jama čiji je cilj bio ispitati dubinu i stanje temelja zbog renovacije zgrade.
Arheološka istraživanja na lokalitetu gradina u Turnju
U radu se donose rezultati arheološkog iskopavanja na brončanodobnom lokalitetu Gradina u Turnju provedenog tijekom 2024. godine. Ovogodišnja istraživanja bila su usmjerena na dio bedema uz zapadnu stranu ulaza u gradinu gdje su, unutar plašta bedema, otkrivena dva groba s četiri pokojnika, dominantno dječje dobi. Jedan od navedenih grobova sadržavao je i brojne metalne priloge, te, po svemu sudeći, i jantarne perle što je zasad iznimno rijedak nalaz na prostoru sjeverne Dalmacije. Također, ukopi u fortifikacijskim strukturama dosad nisu zabilježeni na prostoru Dalmacije u kontekstu brončanodobnih naselja, a pojava je to rijetko dokumentirana i na širemu jadranskom području. Dodatno je istražena još jedna sonda unutar naselja (sonda 5) koja je pokazala identičnu stratigrafsku i kulturnu sliku s ostalim prethodno istraženi sondama.
Projekt Citadela Nova – arheološka istraživanja u 2024. godini
U 2024. godini provedeno je još jedno arheološko istraživanje unutar kompleksa zgrade stare Tehničke škole, i to na dijelu nekadašnjih školskih radionica. Ova istraživanja iskapanjem na trima pozicijama potvrdila su pretpostavku o pravcu pružanja spojnog bedema Nani-Dolfin. Istraživanje je provedeno kako bi se investitor bolje pripremio za planiranje izvođenja građevinskih radova u sklopu projekta Citadela Nova – rekonstrukcija i dogradnja radioničkog dijela stare Tehničke škole.
Probno podmorsko arheološko istraživanje u Vranjicu kod Solina
Niz antičkih spolija ugrađenih u vranjičke kuće, brojni slučajni nalazi otkriveni tijekom građevinskih zahvata na kopnu i u moru koje u svojim tekstovima spominje don Frane Bulić, poznati vranjički potopljeni sarkofazi te nalazi iz opsežnijih građevinskih iskopa za potrebe izgradnje infrastrukture početkom 21. stoljeća upućivali su na činjenicu kako je riječ o prostoru koji obiluje arheološkom baštinom.
Arheološka istraživanja na lokalitetu Ljubljana na Ljubačkoj kosi
Rad donosi rezultate arheoloških istraživanja provedenih u sklopu terenske nastave studenata arheologije tijekom 2024. godine na lokalitetu Ljubljana na Ljubačkoj kosi.
Nastavak sustavnog istraživanja ostataka antičkog brodoloma iz 2. st. po Kr. kod otoka Ilovika
Tijekom listopada 2023. nastavljeno je sustavno istraživanje ostataka antičkog brodoloma iz 2. st. po Kr. kod otoka Ilovika. Tijekom istraživačke kampanje otkriveno je još četrnaest čitavih ili djelomično oštećenih amfora te četiri komada antičkog novca. Utvrđeno je da je novac pronađen 2022. kovan u doba cara Hadrijana, a među izvađenim amforama raspoznate su četiri varijante. Površinski pregled terena u blizini brodskog pristaništa na Iloviku rezultirao je otkrićem skupine ulomaka keramičkog posuđa koje bi moglo pripadati neolitičkom dobu.
Novija istraživanja nalazišta Šopot – Crkvina
Nalazište Crkvina u selu Šopotu kod Benkovca smješteno je na južnoj padini Grubića glavice. Prva istraživanja provedena su 20-ih godina 20. stoljeća tijekom kojih su nađeni ostatci crkve, crkvenog namještaja s natpisom kneza Branimira i groblje datirani u rani srednji vijek. Revizijska istraživanja i konzervacija crkve uslijedili su 80-ih godina 20. stoljeća, a sustavna istraživanja nastavljena su od 2016. U ovoj kampanji istraživali su se grobovi zapadno od crkve, a riječ je o dvama horizontima grobova, i to starijem, ranosrednjovjekovnom te mlađem iz 13.-14. stoljeća.
Arheološki pregled podmorja otoka Sv. Fumije i Kraljevca u blizini Čiova
U podmorju manjih otočića Sv. Fumija i Kraljevac koji se nalaze uz južnu obalu otoka Čiova, izvršen je sustavni podmorski arheološki pregled. Pronađena je priobalna konstrukcija antičke vile, ležište rožnjaka te pojedinačni nalazi ulomaka antičkih amfora raspoređeni na širem prostoru pregledanog područja.